 Nitori Sunday Igboho, Kunle Adegbitẹ sọrọ sawọn oṣere ẹgbẹ ẹ : Ọkan-o-jọkan ọrọ iwuri lawọn eeyan fi n gboṣuba lasiko yii fun gbajugbaju ajijagbara ilẹ Yoruba nni, Oloye Sunday Adeyẹmọ, ti inagijẹ rẹ n jẹ Sunday Igboho, titi kan awọn onitiata ilẹ wa ni wọn n ṣe sadankata ọkunrin naa, fun bo ṣe huwa lasiko tawọn ẹṣọ ọtẹlẹmuyẹ ilẹ wa lọọ ṣakọlu sile rẹ lỌjọbọ, Tọsidee, yii.Irawọ oṣere ilẹ wa kan, Kunle Adegbitẹ sọrọ nipa iṣẹlẹ yii, o kọ ọ soju opo ayelujara ẹ lọjọ Ẹti, Furaidee yii, pe:Akọni ọkunrin ni ẹ o, Igboho Ooṣa Sunday Igboho, mo mọ pe to ba jẹ pe o fẹẹ ba awọn ẹṣọ DSS atawọn ṣọja ti wọn wa sile ẹ yẹn ja ni, o mọ ohun ti o le ṣe, ṣugbọn nitori awọn alaimọwọ-mẹsẹ ti wọn n gbe ile ẹ lo o ṣe gbẹsan, Akọni Igboho Ooṣa, Ọlọrun maa wa pẹlu ẹ lasiko to le koko yii, Majasọla, ire nla.Oṣere naa tun bẹnu atẹ lu ihuwasi awọn eeyan, paapaa, awọn Yoruba lori ọrọ yii, o ni wọn ti dakẹ ringindin ju, oun o si reti pe kiru nnkan bayii ṣẹlẹ, kawọn eeyan ma sọrọ nipa ẹ bo ṣe yẹ.Kunle ni, mo ti n ṣakiyesi ẹrọ ayelujara latigba ti iṣẹlẹ yii ti waye, mo fẹẹ mọ bi awa Yoruba ṣe maa ṣatilẹyin fun Sunday Igboho, ṣugbọn o ya mi lẹnu pe gbogbo yin kan dakẹ fẹmu ni, ṣe ba a ṣe fẹẹ ja fominira wa ree? Ijo maa jo lọ, mo n wẹyin ẹ, la n jo fun Sunday. Loootọ, ko sẹni to le ba ijọba ja, tori ẹ loun naa ko ṣe ba wọn ja, awọn eeyan ẹ, awa Yoruba, lo n ja fun, ko ṣe ju bẹẹ lọ, ṣugbọn gẹgẹ bii ọmọ Yoruba, ẹ jẹ ka ṣe koriya fun Sunday Igboho. Boya a ti pade ẹ ri tabi a o tiẹ ri i ri, o yẹ ka ṣugbaa ẹ lasiko yii, niṣe lo yẹ ki atẹ ayelujara maa ho ṣọṣọ fun fọto ẹ ati awọn ọrọ loriṣiiriṣii lati fi aduroti wa han. Eyi ni ko ni i jẹ ko ro pe awọn eeyan ko si lẹyin oun. Ẹyin ọmọ Yoruba, ẹ jẹ ka ronu o.Si ẹyin onitiata ẹlẹgbẹ mi, iyẹn ni pe ẹyin eeyan yii le dakẹ lori ọrọ Sunday Igboho? O ya mi lẹnu o. Mo mọ diẹ lara yin to ti janfaani ọkunrin yii o, ti Sunday Igboho ti ṣe nnkan gidi fun, tabi fun lẹbun loriṣiiriṣii, ẹ o tiẹ le fihan pe ẹ mọyi ẹ lasiko ipọnju yii, ṣe o daa bẹẹ? Igba iponju la a mọrẹ, emi o gba kọbọ lọwọ Sunday Igboho ri, ṣugbọn mo fẹran ẹ pupọ tori ẹni ti ko nifẹẹ irẹjẹ ati abosi ni, ki i ṣe onimọtara-ẹni ẹda rara, adurotini ti ki i yẹsẹ si ni. Mo reti pe asiko ree to yẹ ka fi aduroti ati ifẹ wa han si i. Ẹ ma binu o, ọrọ amọran ni mo mu wa o, bi emi si ṣe ri i niyẹn o.Bi Kunle Adegbitẹ ṣe pari ọrọ rẹ ni ọgọọrọ awọn ololufẹ ẹ atawọn ẹlomi-in ti fi ọrọ ati ami ranṣẹ sori ikanni instagiraamu ọhun, wọn ni ọrọ pataki lo sọ, wọn lo ri ọrọ naa sọ gidi ni. 